Onwettige strukture in Kempton Park staan steedsFoto: Verskaf. Onwettige strukture is steeds opgerig op private grond in Glen Marais in Kempton Park ná onwettige plakkers die afgelope naweek daar toegesak het. Die grond behoort aan ŉ private konstruksiemaatskappy, maar ŉ woordvoerder van dié maatskappy was nie onmiddellik beskikbaar vir kommentaar nie. Kobeli Mokheseng, woordvoerder van die Ekurhuleni-metropolisie, het wel aan Maroela Media bevestig die onwettige strukture staan steeds op die stuk grond. “Die polisie en lede van die polisie se eenheid vir publieke orde het Sondag ŉ operasie uitgevoer ná berigte ontvang is van ŉ grondgryping in Glen Marais op die hoek van Dannweg en Friedstraat. Dié persone kan net verwyder word met ŉ hofbevel en dié proses is onderweg,” het Mokheseng gesê. “Ons moet ook noem daar was nog mense wat gepoog het om nuwe strukture op te rig, maar beveel is om te skuif en hulle het aan die opdrag gehoor gegee.” Maroela Media verneem die uitsettingsbevel is Dinsdag bekom, maar nog nie op die grondbesetters beteken nie. Mokheseng het ook gesê ŉ privaatveiligheidsmaatskappy verskaf beskerming aan kontrakteurs wat ŉ muur op die grenslyn van die erf bou. Maroela Media het vroeër berig Solly Msimanga, burgemeester van die Tshwane-metro, het in ŉ verklaring gesê die Tshwane-metropolisie het vroeër vandeesmaand onwettige strukture in Hammanskraal afgebreek nadat plakkers daar ook gewaarsku is om onwettige strukture te verwyder, maar dié waarskuwings op dowe ore geval het. Volgens Msimanga is daar ook in Olievenhoutbosch langs die R55 glo onwettig erwe afgemeet en aan individue uitgedeel. Msimanga het vroeër gesê hoewel daar nog geen plakkershutte opgerig is nie, beskou die metro die voorval as ŉ ernstige belemmering vir hul ideaal om behoorlike behuisingsgeleenthede en sosiale geriewe aan mense te bied. Foto: Verskaf.